รัฐบาลไทย-ข่าวทำเนียบรัฐบาล-คปภ. เปิดยุทธการปูพรมออกตรวจคนกลางประกันภัยแบบบูรณาการ เพื่อเพิ่มประสิทธิภาพการคุ้มครองผู้บริโภคด้านประกันภัย ประเดิมพื้นที่แรกจังหวัดขอนแก่น
วันพุธที่ 14 กุมภาพันธ์ 2561
คปภ. เปิดยุทธการปูพรมออกตรวจคนกลางประกันภัยแบบบูรณาการ เพื่อเพิ่มประสิทธิภาพการคุ้มครองผู้บริโภคด้านประกันภัย ประเดิมพื้นที่แรกจังหวัดขอนแก่น
จากการที่สํานักงาน คปภ. ได้กําหนดนโยบายในปี 2561 เพิ่มความเข้มข้นในการกํากับดูแลคนกลางประกันภัย ซึ่งเป็นช่องทางที่สําคัญในการจําหน่ายผลิตภัณฑ์ประกันภัย
ดร.สุทธิพล ทวีชัยการ เลขาธิการคณะกรรมการกํากับและส่งเสริมการประกอบธุรกิจประกันภัย (คปภ.) เปิดเผยว่า จากการที่สํานักงาน คปภ. ได้กําหนดนโยบายในปี 2561 เพิ่มความเข้มข้นในการกํากับดูแลคนกลางประกันภัย ซึ่งเป็นช่องทางที่สําคัญในการจําหน่ายผลิตภัณฑ์ประกันภัย โดยจะมีการปรับปรุงกติกาในการขายผลิตภัณฑ์ประกันภัยตลอดจนระบบตรวจสอบการปฏิบัติงานของคนกลางประกันภัยเพื่อให้ประชาชนเกิดความมั่นใจในกระบวนการขายและการดูแลกรณีเกิดปัญหาเรื่องประกันภัย ซึ่งรวมถึงการตรวจสอบและออกสุ่มตรวจสํานักงานตัวแทนและสํานักงานนายหน้าประกันภัย (โบรกเกอร์ประกันภัย) โดยล่าสุดเมื่อวันที่ 12 กุมภาพันธ์ 2561 ตนพร้อมด้วยคณะผู้บริหารสํานักงาน คปภ. รวมทั้งผู้ช่วยเลขาธิการสายตรวจสอบคนกลางประกันภัยและเจ้าหน้าที่ทั้งส่วนกลางและสํานักงาน คปภ.ภาค 3 สํานักงาน คปภ.จังหวัดขอนแก่น ได้ลงพื้นที่ออกตรวจคนกลางประกันภัยแบบบูรณาการ โดยเริ่มต้นเป็นการนําร่องในพื้นที่จังหวัดขอนแก่นเป็นแห่งแรก ทั้งนี้เนื่องจากจังหวัดขอนแก่นเป็นจังหวัดใหญ่ มีเบี้ยประกันภัยรับรวมเป็นอันดับหนึ่งในเขตพื้นที่ของสํานักงาน คปภ.ภาค 3 (ขอนแก่น) ซึ่งมีเบี้ยประกันภัยรับรวมที่ผ่านมา 9.88 พันล้านบาท (เบี้ยประกันชีวิต 7.06 พันล้านบาท หรือคิดเป็น 25.52 % เบี้ยประกันวินาศภัย 2.82 พันล้านบาท หรือคิดเป็น 26.89% โดยผ่านนายหน้าและตัวแทนประกันภัย)
สําหรับจังหวัดขอนแก่นมีผู้ที่ประสงค์ขอเข้าสอบเพื่อขอรับใบอนุญาตเป็นนายหน้าและตัวแทนประกันภัยจํานวน 15,728 ราย และมีตัวแทนเดิมที่เข้ารับการอบรมเพื่อเพิ่มพูนความรู้ให้เป็นไปตามมาตรฐานของสํานักงาน คปภ. อีกจํานวน 5,492 ราย
สํานักงาน คปภ. มุ่งเน้นตรวจสอบการปฏิบัติหน้าที่ของคนกลางประกันภัยตั้งแต่ต้นกระบวนการจนถึงปลายทางการให้บริการสู่ผู้บริโภค ได้แก่ ประการแรก ตรวจหน่วยงานจัดสอบเพื่อขอรับใบอนุญาตที่ทําหน้าที่คัดกรองและประเมินมาตรฐานความรู้ของผู้ที่จะเข้ามาเป็นคนกลางประกันภัย โดยมีวัตถุประสงค์ให้หน่วยงานที่จัดสอบปฏิบัติหน้าที่ตามกระบวนการและขั้นตอนการจัดสอบที่กฎหมายกําหนด
ประการที่สอง ตรวจหน่วยงานจัดอบรมเพื่อขอรับ/ขอต่ออายุใบอนุญาตเป็นตัวแทน/นายหน้าประกันภัย ที่ทําหน้าที่พัฒนามาตรฐานความรู้และจรรยาบรรณของคนกลางประกันภัย โดยมีวัตถุประสงค์เพื่อให้การรับและการถ่ายทอดความรู้ในการปฏิบัติหน้าที่คนกลางประกันภัยเป็นไปอย่างมีประสิทธิภาพ เพื่อประโยชน์ของประชาชนผู้เอาประกันภัย
และประการที่สาม ตรวจการปฏิบัติหน้าที่ของคนกลางประกันภัย โดยเป็นการตรวจสอบเฉพาะ (target exam) ณ สถานที่ทําการนายหน้านิติบุคคลและการสุ่มตรวจสํานักงานตัวแทนประกันชีวิตภายในจังหวัดเพื่อตรวจสอบการดําเนินงานตามกฎหมาย การควบคุมคุณภาพการขาย และการให้ข้อมูลลูกค้า โดยมีวัตถุประสงค์เพื่อให้คนกลางประกันภัยปฏิบัติงานสอดคล้องกับข้อกําหนดในกฎหมาย ลดข้อร้องเรียน และให้มีการพัฒนาระบบการปฏิบัติงานของตนเอง
สําหรับการตรวจหน่วยงานจัดสอบเพื่อขอรับใบอนุญาตเป็นตัวแทนประกันภัย และหน่วยงานจัดอบรมเพื่อขอรับขอต่ออายุใบอนุญาตเป็นตัวแทน/นายหน้าประกันภัยได้ดําเนินการสุ่มตรวจ โดยมุ่งเน้นให้มีเกณฑ์การจัดสอบ การจัดอบรมเป็นมาตรฐานตามที่กฎหมายกําหนด มีการปฏิบัติเป็นไปตามระเบียบ เจ้าหน้าที่ที่เกี่ยวข้องปฏิบัติมีความโปร่งใส และมีธรรมาภิบาล
ในการออกตรวจนายหน้าประกันภัยนิติบุคคลในพื้นที่จังหวัดขอนแก่น เนื่องจากมีจํานวนไม่มากได้ตรวจสอบบริษัทนายหน้าทั้งหมดที่มีที่ตั้งในจังหวัดขอนแก่น โดยได้กําหนดประเด็นออกตรวจตามความเสี่ยงของแต่ละบริษัท อาทิ การตรวจสอบการดําเนินงานว่าสอดคล้องกับที่กฎหมายกําหนดหรือไม่ การตรวจสอบฐานะทางการเงิน การตรวจสอบพฤติกรรมทางการตลาด การตรวจสอบกระบวนการควบคุมการเสนอขายผลิตภัณฑ์ประกันภัย และการควบคุม/ลดความเสี่ยงในการดําเนินธุรกิจ นอกจากนี้ ได้มีการสัมภาษณ์และสอบถามผู้บริหารของบริษัทเพื่อให้ทราบแนวนโยบายในการดําเนินธุรกิจและปัญหาที่เกิดขึ้นจริง
สําหรับการออกตรวจสํานักงานตัวแทนในพื้นที่จังหวัดขอนแก่น ซึ่งมีจํานวนมาก สํานักงาน คปภ. ได้ทําการสุ่มตรวจ โดยเน้นการตรวจสอบการบริหารจัดการเรื่องร้องเรียนและกระบวนการดําเนินงานในการลดปัญหาดังกล่าว พร้อมทั้งดูระบบกระบวนการควบคุมคุณภาพการขาย เพื่อเป็นการป้องกันปัญหาที่อาจเกิดขึ้นในอนาคต นอกจากนี้ สํานักงาน คปภ. ได้ร่วมหารือและให้คําแนะนําแก่ผู้รับตรวจในประเด็นที่สงสัยหรือที่ต้องการเสนอความคิดเห็นให้กับสํานักงาน
เลขาธิการ คปภ. กล่าวด้วยว่า การออกตรวจคนกลางประกันภัยเป็นนโยบายสําคัญ โดยสํานักงาน คปภ. จะเพิ่มความเข้มงวดในการกํากับดูแลคนกลางประกันภัยซึ่งเป็นช่องทางที่สําคัญในการเสนอขายผลิตภัณฑ์ประกันภัย โดยมุ่งเน้นยกระดับมาตรฐานคนกลางประกันภัยให้มีความโปร่งใสและปฏิบัติตามกฎหมายอย่างเคร่งครัด สําหรับการลงพื้นที่ตรวจบริษัทนายหน้าประกันภัยและบริษัทตัวแทนประกันชีวิตในพื้นที่จังหวัดขอนแก่น ได้กําชับให้บริษัทระมัดระวัง ในเรื่องการยื่นรายงานตามแบบที่นายทะเบียนกําหนดในเรื่องของการรายงานเบี้ยประกันภัยค้างนําส่งกับบริษัทประกันภัย และการเปลี่ยนแปลงรายการทางทะเบียน ซึ่งจะต้องแจ้งต่อสํานักงาน คปภ. ภายใน 15 วัน นับจากวันที่มีการเปลี่ยนแปลง รวมทั้งการควบคุมการเสนอขายของตัวแทนในสังกัด ตลอดจนการควบคุมการรับจ่ายเงินและเอกสารการรับเงินจากผู้เอาประกันภัย และจรรยาบรรณของตัวแทนในสังกัด สําหรับในส่วนของผู้เอาประกันภัยสํานักงาน คปภ. ขอย้ําให้ผู้เอาประกันภัยมีความระมัดระวังรอบคอบในการซื้อกรมธรรม์ประกันภัย โดยให้ตรวจสอบใบอนุญาตผู้เสนอขายก่อนซื้อ และขอรับใบเสร็จรับเงินจากผู้เสนอขายทุกครั้งที่มีการชําระเงินค่าเบี้ยประกันภัยเพื่อเก็บไว้หลักฐานใช้ปกป้องสิทธิประโยชน์ของตน
“ในโอกาสที่สํานักงาน คปภ. ภาค 3 (ขอนแก่น) และสํานักงาน คปภ. จังหวัดขอนแก่นเปิดทําการ ได้ขยายศูนย์สอบนายหน้าประกันภัยเพิ่มเติม สํานักงาน คปภ.ภาค 3 (ขอนแก่น) อีก 1 แห่ง ซึ่งเดิมมีศูนย์สอบทั้งหมดจํานวน 11 แห่ง ได้แก่ ส่วนกลาง 3 แห่ง สํานักงาน คปภ. (รัชดาภิเษก) สํานักงาน คปภ. เขต (วิภาวดี) และ มหาวิทยาลัยราชภัฎสวนสุนันทา ในส่วนภูมิภาค จํานวน 8 แห่ง สํานักงาน คปภ.ภาค 1 (เชียงใหม่) สํานักงาน คปภ.จังหวัดเชียงราย สํานักงาน คปภ.ภาค 2 (นครสวรรค์) สํานักงาน คปภ.ภาค 4 (นครราชสีมา) สํานักงาน คปภ.ภาค 7 (นครปฐม) สํานักงาน คปภ.ภาค 8 (สุราษฎร์ธานี) สํานักงาน คปภ.ภาค 9 (สงขลา) โดยจะเปิดรับสมัครสอบตั้งแต่วันที่ 21 กุมภาพันธ์ 2561 เป็นต้นไป เพื่อเป็นการอํานวยการความสะดวกให้แก่ผู้ประสงค์จะสมัครสอบเพื่อขอรับใบอนุญาตเป็นนายหน้าประกันภัยในพื้นที่จังหวัดขอนแก่นและจังหวัดใกล้เคียง”เลขาธิการกล่าวในตอนท้าย